**Чалавек і свет, 2 клас**

**Тэма:** Жабы і рапухі

**Мэты:** фарміраваць уяўленне пра рапух і жаб як асобую групу жывёл; паказаць, як яны прыстасаваны да ўмоў жыцця, якую ролю выконваюць у прыродзе; у працэсе фарміравання паняцця “земнаводныя” развіваць лагічнае мысленне вучняў, раскрыць дзецям памылковасць адмоўных адносін да так званых нелюбімых жывёл шляхам знаёмства з асаблівасцямі іх паводзін, кармлення і размнажэння, з асобай роллю ў прыродзе.

**Абсталяванне:** карціны і табліцы, якія змяшчаюць малюнкі рапух, жаб трытонаў; карткі з заданнямі.

**І. Арганізацыйны момант.**

**ІІ. Праверка дамашняга задання.**

- Чым падобныя ўсе рыбы?

- Назавіце асаблівасці будовы рыб.

- Як рыбы прыстасаваны да жыцця ў вадзе?

- Чаму мы павінны клапаціцца аб чысціні вадаёмаў?

**ІІІ. Паведамленне тэмы і мэт урока.**

- Тэма нашага ўрока – “Жабы і рапухі”. На ўроку мы павінны высветліць, ці сапраўды заслугоўваюць такіх адносін да сябе рапухі і жабы.

**ІV. Вывучэнне новага матэрыялу.**

1. Гутарка.

- Як вы лічыце, адкуль пайшла агульная назва жаб і рапух – “земнаводныя”?

- Усіх жывёл, якія частку свайго жыцця праводзяць у вадзе, а частку – на сушы, называюць земнаводнымі.

- Але ці жывуць на сушы і ў вадзе іншыя жывёлы?

- Дык вось, такія прадстаўнікі жывёл, як лебядзі, качкі, бабры, чарапахі, могуць жыць у вадзе і на сушы, але гэта не земнаводныя. Звярніце ўвагу на тое, чым пакрыта цела бабра, лебядзя, качкі, рапухі і жабы. У адрозненне ад усіх астатніх жывёл цела жабы і рапухі пакрыта толькі голай скурай. А чаму ж так прырода “пакрыўдзіла” рапухі і жабу – усім “адзежу” дала, а ім не?

- У земнаводных дрэнна развіты лёгкія. І, каб забяспечыць арганізм паветрам, жывёлы дыхаюць і праз скуру. Тым жа, хто мае пер’е ці футра, зрабіць гэта цяжка. Каб земнаводным лягчэй было дыхаць праз скуру, яна заўсёды вільготная – пакрытая сліззю.Гэта слізь адначасова засцерагае жывёл ад мікробаў. Акрамя таго, вадкасць, выпарваючыся, ахалоджвае паверхню цела і засцерагае яго ад перагрэву. Дарэчы, даўней чалавек выкарыстоўваў жаб як своеасаблівы “халадзільнік” – кідаў іх у збан з малаком, і яно доўга не скісала. Значыць, прырода зусім не пакрыўдзіла гэтых жывёл, а вельмі мудра ўсё зрабіла.

- Дзеці, вызначце, хто такі трытон, які знешне падобны на яшчарку.

- Акрамя сушы, значную частку свайго жыцця трытон праводзіць у вадзе. Цела яго, як і ў жабы, голае, але ў адрозненне ад яе мае хвост. *(Трытон – земнаводнае.)*

- Для чаго ж патрэбен трытону хвост?

Як і рыбы, ён жыве ў вадзе. Значыць, яго хвост, як і ў рыб, выконвае функцыю руля. Трытон падобны на яшчарку, а ў яе, як вядома, хвост выконвае ахоўную ролю. Аказваецца, такую ж функцыю выконвае хвост і ў трытона. Але гэта яшчэ не ўсё. Праз скуру хваста трытон дыхае, таму яго хвост такі доўгі (велічынёй з тулава), ды яшчэ са скурыстым вырастам... Вось які дзіўны ў трытона хвост!

**V. Замацаванне новага матэрыялу.**

*1. Знайдзіце рысы падабенства жабы і рапухі паводле плана:*

1. Чым пакрыта цела?

2. Часткі цела.

3. Велічыня вачэй.

4. Чым кормяцца.

5. Зрабіце вывад, чым падобныя рапуха і жаба.

- Пры падрыхтоўцы да адказу карыстайцеся малюнкамі і тэкстамі дапаможніка.

*2. Знайдзіце рысы адрознення рапухі і жабы паводле плана:*

1.Дзе жыве рапуха і дзе жаба?

2. Памеры цела (у каго буйнейшыя, у каго драбнейшыя).

3. Афарбоўка цела.

4. Паверхня цела (гладкая, гузаватая).

- Пры падрыхтоўцы да адказу карытайцеся малюнкамі і тэкстамі дапаможніка, а таксама словамі-падказкамі ў дужках.

*3. Параўнайце жабу і рапуху паводле плана:*

1. Форма галавы (завостраная, больш акруглая).

2. Велічыня канечнасцей.

3. Як перамяшчаюцца?

4. Калі палююць?

- Пры падрыхтоўцы да адказу карытайцеся малюнкамі і тэкстамі дапаможніка, а таксама словамі-падказкамі ў дужках.

*4. Вызначце, чыё гэта меню?*

А) камары, мухі, смаўжы, чарвякі, лічынкі стракоз, малькі рыб;

Б) камары, вусені, смаўжы жукі.

- Якую ролю выконваюць у прыродзе?

* Якую ролю выконвае афарбоўка жывёл? (Ахоўную, маскіровачную.)

- Калі б абыліся спаборніцтвы па скачках, хто б перамог – жаба ці рапуха?

- Што дапамагае жабе спрытна паляваць? (Язык і вочы.)

- Чаму рапухі і жабы зімой спяць? (У іх няма цёплай поўсці, зімой знікаюць насякомыя – іх асноўны корм.)

- Жабу і рапуху можна назваць добрымі памочніцамі чалавека, ахоўніцамі раслін, спрытнымі паляўнічымі.

- Што будзе, калі знікнуць жабы і рапухі? (Для гэтага ў харчовых ланцугах вымаюцца картачкі са словамі “рапуха і жаба”. Затым дзеці вымаюць карткі жывёл, якія кормяцца імі. Робіцца вывад, якіх жывёл стане больш.)

- Вывад: стане больш перш за ўсё насякомых-шкоднікаў. Менш стане буслоў, жораваў, барсукоў, чапляў.

- Такім чынам, рапухі і жабы ў прыродзе выконваюць ролю ахоўніц раўнавагі.

- Якіх добрых слоў ці пахвалы, на ваш погляд, заслугоўваюць рапухі і жабы?

**VІ. Падвядзенне вынікаў урока.**

- Якіх адносін заслугоўваюць рапухі і жабы? Чаму?

- Што вас больш за ўсё здзівіла на ўроку?

- Адзначце сваю працу на ўроку.

- Скажыце “Дзякуй!” сваім аднакласнікам.

**VІІ. Дамашняе зданне.**

- Прачытаць тэксты “Азёрная жаба” і “Рапуха”, адказаць на пытанні да іх.

**VІІІ. Рэфлексія.**

**Тэст**

1. Чым падобныя ўсе рыбы? Абвядзі кружком літару з правільным адказам.

А) Рыбы – жывёлы, якія жывуць у вадзе.

Б) Рыбы дыхаюць жабрамі.

В) Рыбы жывуць у вадзе, дыхаюць жабрамі, іх цела пакрыта слізкай луской, канечнасці ператварыліся ў плаўнікі.

2. Дадай прапушчанае слова ў харчовым ланцугу.

Водарасць \_\_\_\_\_\_\_\_\_\_\_\_\_\_\_\_\_\_\_\_ шчупак.

3. Складзі і запішы 1 -2 харчовыя ланцугі, якія складаюцца ў вадаёме.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_